লক্ষ্মণকে টপকে কোন কোন রেকর্ড গড়লেন সরফরাজ
ঘরোয়া ক্রিকেটে দুর্দান্ত নজির গড়লেন মুম্বাইয়ের ডানহাতি ব্যাটসম্যান সরফরাজ খান। স্বদেশী কিংবদন্তি ভিভিএস লক্ষ্মণকে টপকে গেলেন তিনি। শেষ তিন ইনিংস মিলিয়ে তার করা মোট রান এলিট লিস্টে স্থান পেয়েছে।







রঞ্জি ট্রফির এলিট গ্রুপ এ ও বির ডু অর ডাই ম্যাচে সৌরাষ্ট্রের মুখোমুখি হয়েছে মুম্বাই। এতে ব্যাট হাতে অর্ধশতরান করেন সরফরাজ। ৭৮ রান করে আউট হন তিনি।




টুর্নামেন্টে এর আগের দুটি ইনিংসে অপরাজিত ৩০১ ও ২২৬ রানের মহাকাব্যিক ইনিংস খেলেন এ ভারতীয় তরুণ ব্যাটসম্যান। সব মিলিয়ে গেল তিন ইনিংসে ৬০৫ রান এসেছে সরফরাজের ব্যাট থেকে, যা অনন্য রেকর্ড বলে জানিয়েছেন পরিসংখ্যানবিদরা।
১৯৯৯-২০০০ মৌসুমে প্রথম শ্রেণির ক্রিকেটের টানা তিন ইনিংস মিলিয়ে ভিভিএস লক্ষ্মণের ব্যাট থেকে আসে ৫৩০ রান। ১৯৯৭-১৯৯৮ মৌসুমে পর পর তিন ইনিংসে ৫৩৮ রান করেছিলেন ভেরি ভেরি স্পেশাল। তার সেই রেকর্ড টপকে গেছেন সরফরাজ।
এ তালিকার শীর্ষে রয়েছেন ভারতের কেসি ইব্রাহিম। ১৯৪৭-৪৮ মৌসুমে প্রথম শ্রেণির ক্রিকেটে টানা তিন ইনিংস মিলিয়ে ৭০৯ রান করেন তিনি। একই প্রেক্ষাপটে ৬৪৫ রান করে দ্বিতীয় স্থানে রয়েছেন ইংল্যান্ডের গ্রেম হিক।
১৯৪১ সালে ভারতীয় কিংবদন্তি বিজয় মার্চেন্টের ব্যাট থেকে তিন ইনিংস মিলিয়ে আসে ৬৩৪ রান। তিনি রয়েছেন তালিকার তৃতীয় স্থানে।
তিন ইনিংস মিলিয়ে সর্বোচ্চ রান করার টেবিলে সপ্তম স্থানে উঠে এসেছেন সরফরাজ। আর একাদশ স্থানে নেমে গেছেন লক্ষ্মণ। তালিকার চতুর্থ, পঞ্চম ও ষষ্ঠ জায়গায় যথাক্রমে রয়েছেন ইংল্যান্ডের পাস্তি হেন্দরেন,ভারতের সুব্রমানিয়াম বদ্রিনাথ ও পঙ্কজ ধর্মানি।
তথ্যসূত্র: হিন্দুস্তান টাইমস।

ঘরোয়া ক্রিকেটে দুর্দান্ত নজির গড়লেন মুম্বাইয়ের ডানহাতি ব্যাটসম্যান সরফরাজ খান। স্বদেশী কিংবদন্তি ভিভিএস লক্ষ্মণকে টপকে গেলেন তিনি। শেষ তিন ইনিংস মিলিয়ে তার করা মোট রান এলিট লিস্টে স্থান পেয়েছে।